Die Hugo’s het in Oktober 2010 van Pretoria af Kaap toe getrek. Hulle het dié duin in Blouberg raakgesien en besluit om te laat bou. “In September 2011 kon ons intrek en het die proses begin om van ’n duin ’n tuin te maak!
“Ek het in Pretoria aan die Unieke Tuinkuns-tuinklub behoort en daar geleer hoe ’n mens ’n tuin behoort uit te lê. In Blouberg het ek heel eerste ’n tuinklub gesoek, want ek het besef om by die see tuin te maak, is ’n ander storie. Melkbos se tuinklub het my onder hul vlerk geneem en ek het dadelik hul kennis begin tap.”
“My pa, Buster van Zyl, is ’n fotograaf. Hy het beslis die grootste invloed op my liefde vir ’n mooi tuin,” vertel Kiewiet. “As kind het ons dae lank in die Drakensberge, waar ek grootgeword het, en in Kirstenbosch deurgebring terwyl hy proteas en fynbos afgeneem het. My ouma het ook die mooiste kothuis-tuintjie op Bethlehem gehad; ek onthou nog die reuse-dahlias. Volgens my pa was ons voorsate tuiniers vir Jan van Riebeeck hier by die Kasteel. Daar is baie dinge in die lewe wat vir my vreugde gee. En my tuin met al sy geroeste goeters is een van hulle. Dis seker dié dat ek nie anders kan as om in my tuin te wil wees nie!”
“Die waterfokuspunt is naby die stoep sodat ons woelige Hugo’s die kalmerende geluid van water kan hoor wanneer ons daar kuier,” sê Kiewiet. Vir afwerking is die rou sement, soos in die res van die tuin, net so behou om by die growwe gevoel van seesand te pas. Sy het die bouer gevra om gate te boor in drie rosette wat sy by Ital Cement raakgesien het. Eenvoudige koperpype loer deur die sementblomme en gooi die water ondertoe in ’n eenvoudige trogvormige bak.
Kiewiet kon nie op ’n spesifieke styl en tema besluit nie en het toe sommer als gemeng. Om die vlakke in die tuin meer gelyk te kry is muurtjies en trappe gebou en in ’n natuurlike sementkleur gehou. Ook hier is verskillende teksture gebruik – in die paadjie word gruisklippe met plaveistene afgewissel. En daar is ’n geroeste hart in die paadjie, volgepak met wit seeklippe en gesiggies wat sommer vanself tussenin opkom – so reg in Kiewiet se kraal!
Kiewiet maak al oor die 30 jaar mooigoed bymekaar en hang dit op. “Die lewe is te kort om teen ’n kaal muur vas te kyk,” sê sy. “Ek doen alles in die tuin self, maar Renier het al die goed teen die mure vir my opgehang, want ek het ’n ewige vrees vir die geluid van ’n boor!”
Aan die warm kant van die tuin groei vetplante. Echeveria met sy silwergrys blare en liggeel blomme is ’n staatmaker.
"Die skoon skilderdoek wat ek gekry het toe die huis klaar gebou is, was ’n groot uitdaging en vreugde." – Kiewiet
Kiewiet se gunsteling-tuintaak is dooie blomme afsny. “Hoe meer jy afsny, hoe meer nuwe knoppe ontwikkel. En water gee is vir my lekker. My tuin het nie ’n besproeiingstelsel nie. Ek spandeer dus baie tyd om die potte en struike nat te maak. Daar is geen beter terapie in die wêreld nie!”
Ou sinkbaddens, kruiwaens – selfs ’n bababadjie – maak ideale planthouers, want hulle kan geskuif word soos die seisoene verander. Agter die huis sukkel die meeste plantjies in die winter, want dan kry dit geen son nie. Kiewiet skuif eenvoudig die planthouers na waar dit son kry.